สะเลเตสาขา4 อยู่ปากซอยรามคำแหง 129 เป็ร้านที่รวมๆอยู่ในโซนร้านอาหารหลายๆร้าน แต่ร้านสะเลเตสาขา4 จะเป็นร้านแรก เลี้ยวเข้าโซนอยู่หัวมุมขวามือ ที่จอดรถก็ตรงกลางของโซน  ร้านโปร่งๆโล่งๆ มีวายฟายฟรี มีทีวีดูถ่ายทอดสดฟุตบอลได้ มาที่นี่เห็นคนสั่งข้าวเหนียวมะม่วงกันหลายโต๊ะ แต่ผมมานั่งละเลียด เลยไม่ได้สั่งมาชิม อาหารที่นี่เน้นอาหารไทยอีสาน ราคากลางๆ แต่คุณภาพนี่ได้ใจคุ้มราคา รสชาตินิ่ง มากี่ครั้งก็ยังประทับใจ วันนี้สั่งไม่เยอะ เพราะเน้นมานั่งละเลียดและดูบอล

   ลิ้นวัวย่าง เมนูนี้มากี่ครั้งก็สั่งทุกที เค้าย่างมาสุกกำลังดี หั่นชิ้นหนาชุ่มฉ่ำ รสชาติจะออกหวานๆเค็มๆ มีน้ำจิ้มแจ่วมาให้ด้วย ราคา 80 บาท สั่งเถอะครับถ้ากินเนื้อวัวได้ ผมพูดได้เลยว่าคุ้มและควรลอง

   สะเต๊กลาวหมู  อู้ว หมูชิ้นโตหนาและนุ่ม กริลมาแบบเหลืองนอกฉ่ำใน รสชาติกลมกล่อม มีเครื่องเคียงพวกพริกขี้หนูกระเทียมสดหอมแดงขิงหั่นลูกเต๋าและผักสด หั่นชิ้นหมูหนานุ่มเข้าปากตามด้วยเครื่องเคียงต่างๆ คุณจะได้ฟิลสะเต๊กรสชาติลาวที่กลิ้งอยู่ในปากคนไทยแบบได้ยุโรปมาเสริฟ  ฮ้า จริงรึ  ต้องลองนะถึงจะรู้  กินสะเต๊กลาว อย่าเอาซอสมะเขือพวงหรือทะเขือเทศมาข้องเกี่ยว เดี๋ยวจะไม่ลาวจริง จานนี้ 140 บาท

  ยำมะเขือยาว มะเขือยาวย่างลอกผิวหั่นมาชิ้นพอดีคำ ยำมารสจัดแต่กลมกล่อม มีหมึกและกุ้งผสมโรงมาเป็นเพื่อนมะเขือ กันเขินด้วยไข่ต้มอีกใบนึง(สุกไปหน่อย) ทุกอย่างลงตัวแบบไม่ได้นัดหมาย จะอายทำไมถ้าคนเยอะแยะ แนะนำให้กินเนื้อมะเขือเผาเพื่อให้ได้กลิ่นหอมย่างๆก่อน  80 บาทจร้า

  สรุป ร้านนี้มากี่ทีก็ไม่เคยผิดหวัง ราคากลางๆที่เรียกว่าไม่แพง อาหารคุณภาพและรสชาติก็คงที่ มาได้บ่อยเลยครับร้านนี้